b'\n_START_ARTICLE_\nBoys Over Flowers (Teleserye)\n_START_SECTION_\nKuwento\n_START_PARAGRAPH_\nSi Geum Jan Di ay isang ordinaryong babae na mula sa pamilyang nagmamay-ari ng maliit na dry cleaning store. Matapos iligtas ang isang estudyante na nagtangkang tumalon mula sa rooftop ng Shinhwa High School, siya ay nabigyan ng swimming scholarship sa Shinhwa, isang sikat na paaralan para sa mga mayayaman. Dito niya nakilala ang grupo ng pinaka-mayayaman at kinatatakutang estudyante na sina Goo Jun Pyo, Yoon Ji Hoo, So Yi Joong at Song Woo Bin, o mas kilala sa tawag na F4. Nang ipagtanggol ni Jan Di ang kaibigang si Oh Min Ji sa F4, natuon ang pansin ng grupo sa kanya at pinahirapan para kusa siyang umalis sa Shinhwa. Ngunit habang gumagawa ng mga paraan si Jun Pyo para pahirapan si Jan Di, nahulog na ang damdamin niya para sa kanya habang nagustuhan naman ni Jan Di si Ji Hoo. Malaki ang naging pagbabago sa mga buhay nila at madaming problema pa ang dumating nang nalaman ng ina ni Jun Pyo na mula lamang sa isang mahirap na pamilya si Jan Di.\n_START_SECTION_\nPagtanggap\n_START_PARAGRAPH_\nNaging maganda ang pagtanggap ng publiko sa Boys Over Flowers at nagbigay daan sa pagsikat ng mga aktor na napiling endorsers sa iba\xe2\x80\x99t ibang produkto._NEWLINE_Malaki ang naging impluwensiya ng serye sa mga tao sa Korea habang pinapalabas pa ito. Naging mas seryoso sa pag-aayos ng sarili at nagsimula ring gumamit ng cosmetics ang mga lalaki sa Korea para magaya ang imahe ng mga miyembro ng F4. Madami rin ang nagnais na magbakasyon sa New Caledonia at Macau, mga lugar na napuntahan rin sa serye._NEWLINE_Bumuo ng panibagong Korean wave ang Boys Over Flowers at sumikat sa iba pang bansa sa Asya tulad ng Thailand, Japan, Singapore, Nepal, Taiwan at Pilipinas, at maging sa Canada at Estados Unidos.'